REPUBLIKA HRVATSKA

ZADARSKA ŽUPANIJA

GRAD ZADAR

OSNOVNA ŠKOLA ŠIME BUDINIĆA ZADAR

***Plan mjera sigurnosti i zaštite u***

***Osnovnoj školi Šime Budinića Zadar***

U Zadru, veljača 2025. godine

 

REPUBLIKA HRVATSKA

OSNOVNA ŠKOLA ŠIME BUDINIĆA ZADAR

Zadar, Put Šimunova 4

KLASA:602-01/25-01/11

URBROJ:2198-1-6-25-01

Zadar, 13.2.2025.g.

Temeljem točke 6. Protokola o kontroli ulaska i izlaska u školske ustanove (Ministarstvo znanosti i obrazovanja od 2.1.2025. godine KLASA:602-01/24-01/00527, URBROJ:533-05-25-0003) i članka 2. Odluke o formiranju školskog sigurnosnog tima u Osnovnoj školi Šime Budinića Zadar na sjednici Učiteljskoga vijeća 3.siječnja 2025. godine, Školski sigurnosni tim Osnovne škole Šime Budinića Zadar dana 13. veljače.2025. godine donio je

***Plan mjera sigurnosti i zaštite u***

***Osnovnoj školi Šime Budinića Zadar***

***I.***

Planom mjera sigurnosti i zaštite u Osnovnoj školi Šime Budinića Zadar (u daljnjem tekstu: Plan sigurnosti) utvrđuju se mjere sigurnosti i zaštite koje se uvode i koje će se provoditi u školi, a koje za cilj imaju osiguranje veće sigurnosti u Osnovnoj školi Šime Budinića Zadar (u daljnjem tekstu: Škola), zaštite učenika i svih radnika Škole te prevencije mogućih situacija povećanog rizika.

***II.***

S ovim Planom sigurnosti ravnateljica je u obvezi upoznati djelatnike Škole, a razrednici su u obvezi upoznati učenike i njihove roditelje.

***III.***

Ovaj Plan sigurnosti se primjenjuje od 13.2.2025. godine te će se objaviti na mrežnoj stranici, oglasnoj ploči i ulaznim vratima Škole.

 Predsjednica:

 Jagoda Galić,dipluč.

 \_\_\_\_\_\_\_\_\_\_\_\_\_\_\_\_\_

U cilju osiguranja veće sigurnosti i zaštite učenika i djelatnika te prevencije mogućih situacija povećanog rizika, u Osnovnoj školi Šime Budinića Zadar (u daljnjem tekstu: Škola) uvode se sljedeće mjere sigurnosti i zaštite:

1. ***Zaključavanje i nadzor ulaza u prostore školske zgrade:***

Ulazna vrata škole, kao i svi ostali ulazi ili izlazi, trebaju biti zaključani tijekom cijelog radnog vremena na način da su osigurani evakuacijski izlazi, osim u posebnim okolnostima koje odobri ravnatelj.

Tijekom nastave, učenici u sportsku dvoranu ulaze u pratnji učitelja TZK koji potom zaključava ulazna vrata dvorane.

U svrhu ulaska učenika u školu prije početka i izlaska nakon završetka nastavnoga dana, vrata mogu biti otključana u načelu 30 minuta prije početka nastave i 15 minuta nakon završetka nastave.

Dežurstvo provode učitelji, a po potrebi kućni majstori i spremačice prema rasporedu kojega utvrđuje ravnatelj/ica.

Postavljeno je jedno zvono na vratima matične škole i jedno zvono na ulazu u sportsku dvoranu.

1. ***Ulasci i izlasci tijekom odmora učenika***

Tijekom malog odmora učenicima nije dopušteno napuštanje školske zgrade.

Tijekom velikog odmora učenicima škole nije dopušten izlazak izvan vanjskog ograđenog prostora škole, *a mogu boraviti na igralištu odnosno krugu škole samo u nazočnosti dežurnog učitelja.*

1. ***Ulazak roditelja i drugih vanjskih posjetitelja u školsku ustanovu***

U porti škole provodi se dežurstvo te je dežurna osoba u obvezi voditi Evidenciju ulaska u školu.

Dežurni radnik obvezan je provjeriti identitet osobe koja ulazi u školu uvidom u osobnu iskaznicu ili drugi odgovarajući dokument s fotografijom osobe.

***Osobi koja to odbije neće se dopustiti ulazak u školsku ustanovu.***

Sve stranke su dužne najaviti svoj dolazak u školu telefonskim putem ili elektroničkom poštom, navodeći pri tome razlog svog dolaska i osobu kod koje idu.

Iznimno, dostavljači namirnica za školsku kuhinju i uredski materijal, poštar, dostava lož ulja, dimnjačari i druge službe s kojima škola ima ugovor o poslovnoj suradnji nemaju obvezu prethodne najave, već su u obvezi javiti se dežurnom radniku koji potom poziva odgovornog radnika da ih preuzme.

Roditelji mogu ulaziti u školsku ustanovu samo u dogovorenom terminu uz prethodnu najavu ili na poziv od strane škole, o čemu se obavještava radnik na ulazu u školsku ustanovu.

Svaki razrednik ima obvezu utvrditi termin informativnih razgovora s roditeljima i objaviti ga ne mrežnoj stranici.

Roditelji koji dolaze na informativne razgovore s razrednicima obvezni su poštovati objavljeni raspored.

U slučaju održavanja roditeljskog sastanka, razrednik prisutne roditelje dočekuje na ulazu školske ustanove i vodi do učionice, a nakon završetka roditeljskog sastanka razrednik prati roditelje do izlaza.

Radnik škole kod koje ide stranka ili roditelj dužan je preuzeti stranku odnosno roditelja na ulazu te nakon sastanka ispratiti stranku iz škole.

1. ***Pregled osoba i predmeta učenika i drugih posjetitelja školskih ustanova***

Dežurni radnik škole koji je zadužen za poslove nadzora ulaza u prostore škole, radi zaštite sigurnosti, može izvršiti sigurnosne preglede:

• učenika i njihovih predmeta (odjeća, torba i dr.)

• drugih osoba koje ulaze u školsku ustanovu i njihovih predmeta (torbe i dr.).

Sigurnosni pregled učenika i njihovih predmeta mogu provoditi i odgojno-obrazovni radnici tijekom održavanja nastave kada to smatraju shodnim.

Predmeti pogodni za nanošenje ozljeda ili drugi nezakoniti predmeti privremeno će se zadržati, a o njihovu pronalasku obavijestit će se ravnatelj, stručne službe, roditelji i policija kada su za to ispunjeni uvjeti za policijsko postupanje.

***Osobama koje ne dopuštaju obavljanje pregleda neće se dopustiti ulazak u školu.***

U slučaju uočavanja neuobičajenog ponašanja osoba u prostorima školske ustanove, dežurni radnici dužni su o tome odmah obavijestiti ravnatelja/icu ili osobu koja ga mijenja.

***U slučaju uočavanja protupravnog ponašanja ili ponašanja kojim se ugrožava sigurnost osoba u školi, žurno i bez odgode će se o tome obavijestiti i policija.***

1. ***Edukacija i informiranje učenika, radnika i roditelja***

Škola je dužna sve svoje radnike i učenike informirati o Protokolu o kontroli ulaska i izlaska u školske ustanove koje je donijelo Ministarstvo znanosti, obrazovanja i mladih dana 2.1.2025. godine (KLASA:602-01/24-01/00527, URBROJ:533-05-25-0003) te o ovom Planu sigurnosti, kao i redovito informirati roditelje o sigurnosnim mjerama i procedurama te postupanjima škole.

Škola je obvezna surađivati s lokalnom zajednicom na dodatnom osiguranju školskog okruženja te sastaviti popis svih relevantnih hitnih brojeva (policija, hitna pomoć, vatrogasci) i postaviti ga na vidljivo mjesto i oglasnu ploču škole.

1. ***Obveza Sigurnosnog tima***

Sigurnosni tim ima obvezu održavti redovite koordinacijske sastanke s lokalnim timovima proizišlim iz Sporazuma o međuresornoj suradnji i koordinaciji u području sprječavanja nasilja i drugih ugrožavajućih ponašanja na lokalnoj razini i Protokola o postupanju u slučaju nasilja među djecom i mladima.

Nastaviti provedbu zajedničkih preventivnih i edukativnih projekata i aktivnosti radi podizanja svijesti učenika i radnika škole o odgovornom ponašanju i važnosti pridržavanja sigurnosnih pravila.

Sigurnosni tim ima obvezu redovito pratiti učinkovitost mjera sigurnosti koje su definirane ovim Planom sigurnosti te raditi periodičnu reviziju mjera sigurnosti na temelju povratnih informacija od radnika, učenika i roditelja ili novo nastalih okolnosti.

1. ***Primjena mjera***

Mjere definirane ovim Planom odnose se na sve osobe za vrijeme boravka u školskoj ustanovi, uključujući učenike, radnike, roditelje i druge vanjske posjetitelje te osobe koje, sukladno ugovoru, koriste prostore škole za sportske, edukativne, poslovne ili druge svrhe (u daljnjem tekstu: ugovorni korisnici).

Škola će s osnivačem odrediti uvjete provođenja Protokola koji se odnose na ugovorne korisnike.

1. ***Usklađivanje općih akata škole***

U slučaju potrebe, Škola će uskladiti svoj Kućni red i Plan evakuacije i spašavanja s ovim Planom sigurnosti.